作者:獨孤及
標題:酬梁二十宋中所贈兼留別梁少府
內容:少讀黃帝書，肯不笑機事。意猶負深衷，未免名跡累。厭貧學幹祿，欲徇賓王利。甘為風波人，豈複江海意。擔簦平臺下，是日飲羈思。逢君道寸心，暫喜一交臂。緒言未及竟，離念已複至。甯陵望南丘，雲雨成兩地。途殊跡方間，河廣流且駛。暮帆望不及，覽贈心欲醉。愛君如金錫，昆弟皆茂異。奕赫連絲衣，榮養能錫類。君子道未長，深藏青雲器。巨鱗有縱時，今日不足議。唯當加餐飯，好我袖中字。別離動經年，莫道分首易。